રાજાનું સ્વપ્ન સાચું પડે છે. રાજાને સમુદ્રતટ પર શ્રીકૃષ્ણના પાર્થિવ શરીરનાં અસ્થિ મળે છે અને એક વિશાળ કાષ્ટ પણ જણાય છે. જેમાં ભગવાનનાં ચિહ્નો પણ હતાં. રાજા ઇન્દ્રદ્યુમ્ન આ કાષ્ટને લઈ તેમાંથી મૂર્તિઓના નિર્માણ માટે શિલ્પકારની શોધ કરે છે. ભગવાન વિશ્ર્વકર્મા પોતે સુથારનું સ્વરૂપ લઈ રાજાના દરબારમાં પધારે છે. શિલ્પી સુથાર સ્વરૂપી વિશ્ર્વકર્મા આ કાષ્ટમાંથી ભગવાન શ્રીકૃષ્ણ, બલરામ તથા સુભદ્રાની મૂર્તિઓનું નિર્માણ કરવાનું વચન આપે છે. પણ એક શરત મૂકે છે કે જ્યાં સુધી જે મ-ઓરડામાં બેસી આ મૂર્તિઓનું પૂર્ણ સ્વપે નિર્માણ પૂરું ન થાય ત્યાં સુધી ઓરડો ખોલવો નહીં. આમ ભગવાન વિશ્ર્વકર્મા પોતે મૂર્તિઓ ઘડવાનું કાર્ય શરૂ કરે છે. એકાદ મહિને વીતવા છતાં સુથાર ઓરડામાંથી બહાર આવતા જણાતા નથી. તેથી રાજા-રાણીને ચિંતા થાય છે. સુથારના ભોજનનું શું ? તેમની સારવાર અથવા સંભાળ આપણે રાખી શક્યાં નથી. એવું વિચારી જ્યાં મૂર્તિઓનું નિર્માણ થતું હતું તે ઓરડો ખોલવામાં આવ્યો. આશ્ર્ચર્યનો પાર રહ્યો નહીં. વિશ્ર્વકર્મા સુથાર અદૃશ્ય હતા, પણ શ્રીકૃષ્ણ, બલરામ તથા સુભદ્રાની અપૂર્ણ મૂર્તિઓ જ હતી. રાજા ઇન્દ્રદ્યુમ્ન ખૂબ દુ:ખી થયા. તેમણે આ ત્રણે અપૂર્ણ મૂર્તિઓને તે જ ઓરડામાં પધરાવી અને તેમની પાછળ ભગવાન શ્રીકૃષ્ણનાં અસ્થિ જાળવ્યાં. તેની આસપાસ ભગવાન જગન્નાથના ભવ્ય મંદિરનું નિર્માણ થયું. આ મંદિરમાં ત્રણે મૂર્તિઓને અષાઢ સુદ બીજના દિવસે લોકોનાં દર્શન માટે પુરીમાં રથયાત્રાના રૂપમાં ફેરવવામાં આવે છે એવું મનાય છે. રાજા ઇન્દ્રદ્યુમ્ને રથયાત્રાની શરૂઆત કરી હતી.